Suid-Afrika mag wol uitvoer na ChinaSkape word bymekaar gemaak om na die buite velde geskuif te word. Foto: Nakkie van Wyk Suid-Afrikaanse wolboere kan weer na China uitvoer ná ingryping deur Thoko Didiza, minister van landbou. Didiza het ingegryp nadat die Chinese regering op 23 Julie aangekondig het dat wolinvoere van Suid-Afrika opgeskort is omdat Suid-Afrika nie aan die nuwe Chinese gesondheidsvereistes voldoen nie. Volgens Didiza het haar departement op 12 Augustus deur die Suid-Afrikaanse ambassade in Beijing met die Chinese owerhede begin onderhandel. Die Chinese het uiteindelik Suid-Afrika voor ŉ keuse gelaat. Die eerste opsie was dat Suid-Afrika moes instem om aan die vereistes van die nuwe Chinese gesondheidsertifikaat te voldoen en dat daar intussen onderhandel word oor hoe dit moet gebeur. Dit sou beteken Suid-Afrika kan wol uitvoer na China terwyl die onderhandelings voortduur. Die tweede opsie was om te onderneem om eers weer wol uit te voer wanneer Suid-Afrika aan die nuwe gesondheidsertifikaat se vereistes voldoen, wat beteken die opskorting sou voortduur. “Suid-Afrika het die eerste opsie verkies,” het Didiza gesê. Op die kort termyn is die situasie dus uitgesorteer, terwyl onderhandelings oor die voldoening aan gesondheidsvereistes voortduur. Die agterstand met woluitvoere is besig om vinnig weggewerk te word en die wolbedryf stem saam met die regering dat die voldoening aan die Chinese vereistes nie in die praktyk veel aanpassing gaan vereis nie. Hierdie afleiding maak die minister uit hoofde van ŉ vergadering tussen die regering en die Kaapse wolbedryf, asook wolkoper-maatskappye. Die minister het onderneem om die wolbedryf op die hoogte te hou van die onderhandelinge.